wonder woman News : মেয়েই ঠিক করবে বড় হয়ে কী হতে চায় - devdutt ghosh on his daughter | Eisamay
devdutt ghosh on his daughter
মেয়েই ঠিক করবে বড় হয়ে কী হতে চায়
Nivedita Daw | EiSamay.Com | Updated: 13 Jun 2014, 12:56:00 PM
কে বলে শিশুদের শৈশব চুরি হয়ে গেছে! দেবদূত ঘোষ এর কন্যা পাঁচ বছরের ছোট্ট দেবদত্তাকে দেখে তেমনটা মনে হবার উপায় নেই৷
ফাদার্স ডে-এর আগে দেবদূত ঘোষ আর তাঁর মেয়ের ভালোবাসার সাক্ষী থাকলো অন্য সময়
কে বলে শিশুদের শৈশব চুরি হয়ে গেছে! দেবদূত ঘোষ এর কন্যা পাঁচ বছরের ছোট্ট দেবদত্তাকে দেখে তেমনটা মনে হবার উপায় নেই৷ ঘরময় খেলে বেড়াচ্ছে ওর বন্ধুর সঙ্গে৷ বাবা যখন মেয়েকে ঘিরে তার স্বপ্নের কথা বলে চলেছে দেবদত্তা তখন মাঝে মাঝে ছুটে এসে বাবাকে মনে করিয়ে দিচ্ছে-‘বাবা বাবা ওই গল্পটা বল’৷ বাবা আর মেয়েতে বসে চার্লি চ্যাপলিনের ‘দ্য কিড’ ছবিটা দেখছিল৷ ওতে অবশ্য মন ছিল না, দেবদত্তা ব্যস্ত বন্ধুর সঙ্গে লুকোচুরি খেলাতে৷ আঁকা দেখাবে বলে কখনও আবার ছুটে এসে এঁকে ফেলল এক ফেরিওয়ালার ছবি, যে মাথায় করে পসরা সাজিয়ে চলেছে গন্তব্যে৷ এভাবেই বারে বারে প্রাণবন্ত ছটফটে দেবদত্তা বুদ্ধিমত্তায় মনযোগ আকর্ষণ করছিলো৷
মেয়ের সম্পর্কে অনেক কথাই বললেন হ্যাপি ফাদার, দেবদূত৷ বাবা হিসেবে ওর সবকিছুই আমার ভাললাগে৷ কোন কিছু বাদ দেওয়ার নেই৷ হাসলে কাঁদলে সবটাই খুব মজার লাগে৷ সব থেকে ওর ভাল গুন বেশিক্ষণ রেগে থাকে না, ভুলে যায় সঙ্গে সঙ্গে৷ ও টমবয় মার্কা৷ দুটো জিনিস শেখানোর ব্যবস্থা আমি করে দেব৷ রবীন্দ্রসঙ্গীত এবং ক্যারাটে৷ ওর একটা বড় গুণ কোনও কিছু নিয়ে অনবরত বায়না করে না৷ চকলেট, আইসক্রিম, মিষ্টি খেতে ভীষণ ভালোবাসে কিন্তু কখনও সেগুলো খাওয়া বারণ থাকলে খেতে চায় না৷ আর যেমন ব্যাথা পেলে বা জ্বর হলে অনেক বাচ্চারা ঘ্যান ঘ্যান করে, ও চুপ করে থাকে৷ সেটা আমি পছন্দ করি৷ আর বাচ্চারা দুষ্টু না হলে ভাল লাগে না৷
ওর বেড়ে ওঠার জন্য যেগুলো দরকার, আমি করে উঠতে পারি না৷ কারন আমি তো বাড়িতেই থাকি না৷ মা ওকে সত্যিকারের বড় করে তুলছে৷ আমার সঙ্গে পুরো ব্যাপারটাই এন্টারটেইনমেন্ট হয়ে গেছে৷ আমার সঙ্গে খেলা, মজা, ঘুরতে যাওয়া৷ আইসক্রিম খাওয়া, সন্দেশ খাওয়া৷ আমার সঙ্গে ও খেলতে খুব ভালোবাসে৷ যেমন সাইকেল শেখানো, সাঁতার শেখানো যেগুলো ওর মা পারে না, সেগুলো আমি করি৷ মা এডুকেশন দেয়, বাবা এন্টারটেইনমেন্ট৷ আমি চাই ওর বেসিক এডুকেশনটা ঠিকঠাক হোক৷ তারপর ও বড় হয়ে ঠিক করবে কী হতে চায়৷ আমরা জোর করব না৷ অনুলিখন: পিয়ালী দাস
বাবার মতো কেউ বলে না... পরের খবর
Web Title : devdutt ghosh on his daughter